Pou mwen menm, fènwa ak limyè ki nan tablo sa a se senbòl lavi a. Sa fè pati kondisyon mòtèl nou antanke kretyen vivan pou nou santi nou anviwonnen ak fènwa pafwa. Se petèt paske nou pèdi yon moun ki chè pou nou, oubyen nou gen yon timoun ki kite wout levanjil la, oubyen nou resevwa yon move rezilta medikal, oubyen nou rankontre pwoblèm pwofesyonèl e nou kofre anba dout ak laperèz, oubyen nou santi nou poukont nou oubyen moun pa renmen nou.
Men, menm lè nou santi nou depase pa pwoblèm ke nou genyen kounyeya, Bondye pwomèt esperans limyè li; li pwomèt pou li klere wout ki devan nou an epi montre nou mwayen pou nou sòti nan fènwa.
Epi lè l te gen 18 an, Jeanne te vin dekouvri Legliz Jezi pou Sen Dènye Jou yo. Lajwa ak espwa levanjil retabli a te rantre nan kè l, e li te aksepte envitasyon pou l batize. Se premye fwa limyè te rantre nan lavi l, li te wè yon chimen klere devan je l. Li te kite lavi fènwa a e li te deside al lekòl trè lwen moun ki te konn abize l la. Anfen li te santi l libere anba anviwonman fènwa ak mal -- lib poul jwi lapè Sovè a ak mirak gerizon.
Men, kèk ane apre moun ki te konn abize l la te mouri, move moman ki te pase lè l te piti yo te kontinye ap boulvèse lespri l. Gwo chagren ak kòlè te menase kraze bèl limyè Jeanne te jwenn nan levanjil la. Li te reyalize si li kite fènwa sa a wonje li, moun ki t ap fè l pase mizè a t ap gen laviktwa.
Sa gen kèk ane, madanm mwen, Harriet, avèk mwen te viv yon kokennchenn eksperyans kote nou te wè pwomès sa a akonpli. Nou te nan Afrik de Lwès, yon bèl kote nan mond lan kote Legliz la ap pwogrese e Sen Dènye Jou yo adorab. Sepandan, Afrik de Lwès gen anpil pwoblèm tou. Espesyalman, kè m te fèm mal lèm te wè kijan moun yo pòv. Nan vil yo, gen anpil moun ki nan chomaj e souvan fanmi yo ap lite pou satisfè bezwen toulèjou yo ak sekirite yo. Kè m te dechire lè m te aprann anpil nan manm presye Legliz la tap viv nan move kondisyon sa yo. Men mwen te aprann tou ke bon kalite manm sa yo viv nan youn ede lòt yon fason pou oun soulaje fado lòt.
Nou te rive finalman nan youn nan kat chapèl nou yo, ki toupre yon gwo vil. Men olye nou te jwenn yon pèp ki akable e ki te plonje nan fènwa, nou te dekouvri yon pèp ki te gen anpil lajwa e ki te reyone ak limyè. Kè kontan yo te santi pou levanjil la te kontajye e sa te ankouraje nou. Nou te santi nou piti devan lanmou yo te montre pou nou. Souri yo te sensè e sa te fè nou souri tou.
Mwen sonje m te mande tèt mwen nan moman an, si te kapab gen yon pèp pi kontan pase yo sou tout tè a. Menm lè bon Sen sa yo te chaje ak difikilte ak eprèv, yo te ranpli avèk limyè!
Reyinyon an te kòmanse e mwen te kòmanse pale. Men byenvit yo te pran kouran nan chapèl la epi nou te twouve nou nan yon gwo fènwa.
Pandan yon moman mwen pa t kapab wè okenn moun nan sal la, men m te kapab wè ak santi bèl souri eklatan Sen nou yo. Oh! ala kontan m te kontan nan konpayi bon moun sa yo!
Blakawout nan chapèl la te kontinye, konsa mwen te chita bò kot madanm mwen pou m te tann yo rebay limyè a. Pandan nou tap tann nan gen yon gwo bagay ki te pase.
Kèk moun te kòmanse chante youn nan kantik Retablisman yo. Epi kèk lòt te antre nan chante a tou. Epi anpil lòt te pran chante tou. Byenvit, yon gwo koral mèveye te ranpli chapèl la.
Manm sa yo nan Legliz la pat bezwen liv chan; yo te konn chak mo nan chak chante yo te chante. E yo te chante kantik yo youn aprè lòt avèk yon enèji ak yon espri ki te touche nanm mwen.
Finalman, yo te rebay kouran an epi limyè te anvayi sal la. Harriet te gade m, mwen te gade Harriet, dlo tap koule nan je nou.
Nan mitan gwo fènwa a, bèl Sen mèveye sa yo te ranpli chapèl la ak nanm nou avèk limyè.
Se te yon moman ki te ranpli ak emosyon pou nou-yon moman ke Harriet avèk mwen pap janm bliye.